Turun yliopistollisessa keskussairaalassa (Tyks) on todettu Suomen ensimmäinen Etelä-Afrikan uuden omikronmuunnoksen tartunta. Tyks tiedotti koronaviruksen omikron BA.5 -variantin löytymisestä keskiviikkona.
Virusvariantti löydettiin Varsinais-Suomessa suomalaiselta matkustajalta, joka oli palannut vapun aikaan Väli-Amerikasta.
Kyseistä omikronvarianttia on raportoitu maailmassa noin 760 tapausta 19 maasta. Pohjoismaissa on ollut yksittäisiä löydöksiä. Euroopassa, muun muassa Portugalissa ja Saksassa, on kirjattu lisääntyvästi omikron BA.5 -löydöksiä, Tyks kertoo.
Tyks toteaa, että rokotteen teho tämän variantin aiheuttamaa tautia vastaan ei ole hyvä, mutta rokote kuitenkin suojaa vakavalta tautimuodolta.
Alkuperäinen omikronmuunnos, joka sai tunnuksen BA.1, on sekin lähtöisin Etelä-Afrikan seuduilta.